Convocat el XXIV Certamen Literari Vila de l'Eliana
03 de juny de 2025

• Fins al 27 de juny s'admetran treballs en categoria Primera, Juvenil i Juvenil Local, tant en valencià com en castellà.

L'Ajuntament ha obert el termini per a participar en la XXIV edició del Certamen Literari Vila de l'Eliana 2025, anteriorment conegut com “Escrits a la Tardor”, amb l'objectiu de fomentar, despertar i estimular la creació artística i literària, impulsar l'hàbit de la lectura i l'ús social del valencià.

Com en anteriors edicions, els relats es podran presentar a qualsevol de les tres categories que preveuen les bases. La ‘Categoria Primera’, per a majors d'edat, estarà dotada amb 1.000 euros en llengua castellana i de 1.200 euros en llengua valenciana. En la ‘Categoria Juvenil’, els joves d'entre 14 i 17 anys, competiran en dues subcategories amb premis de fins a 300 euros els relatats en castellà i de fins a 350 euros en valencià. En la ‘Categoria Juvenil Local’ s'optarà a premis de fins a 250 euros per a les obres escrites en castellà i de fins a 300 per a les escrites en valencià.

Les obres que es presenten al concurs, organitzat per la Regidoria de Cultura, hauran de ser inèdites, no premiades amb anterioritat i de temàtica lliure. Cada participant únicament podrà presentar una obra per categoria i modalitat. No obstant l'anterior, per a promoure i fomentar la creativitat literària entre els joves de l'Eliana, els treballs presentats per autores o autors a la categoria juvenil local, participaran de manera simultània en la categoria juvenil, encara quan no s'indicara específicament en la sol·licitud.

La presentació de sol·licituds està oberta fins al pròxim 27 de juny i es podran presentar de manera presencial en l'OAC, en les oficines de Correus o a través de la Seu Electrònica.

El jurat triarà les obres guanyadores en cadascuna de les categories el mes d'octubre, valorant els criteris de tècnica literària i estil, creativitat i originalitat de l'obra, gramàtica, correcció de text i presentació. A més, com en edicions anteriors, el consistori editarà 250 exemplars per a la commemoració del Certamen.

Tal com ha explicat l'edil Eva Santafé, la intenció d'aquest certamen és promoure la inquietud artística en les llengües cooficials especialment entre les i els joves elianers, promocionant l'escriptura i la lectura.